text:
✽ Un flum di milions di euros, deviât in mil riui. Ma, in struc, sono coventâts? Sono rivâts a gjenerâ gnove economie? Domandis che si fasin un tic ducj cjalant i câs che a tegnin bot sul teritori de mont e no dome. La cuistion dai Albiercs difondûts, chê dai consorzis turistics tant che Carnia Welcome o societâts tant che Euroleader a stan fasint discuti e inrabiâ un grum di int. O stin fevelant di ents beneficiaris di une schirie di contribûts regjonâi, stanziaments nazionâi e finanziaments europeans che tai ultins dîs agns a son lâts par ristruturazions, gnovis costruzions, manifestazions, promozions. Tancj di chei bêçs che si fâs fadie a contâju ducj. Tachìn par esempli dai Albiercs difondûts, cheste tipologjie di ricetivitât nassude propit tes monts de Cjargne dopo il taramot su idee di Leonardo Zanier che a Maranzanis di Comelians al veve tacât a pensâ a un sisteme par recuperâ lis tantis cjasis lassadis bandonadis. Ae fin dai agns 90 si rive insom ai prins progjets, lis primis leçs e chescj albiercs a scomencin a vierzi lis lôr puartis…Sauris, Comelians, Sudri.
I NUMARS_ Il concet al è sempliç: il comun al met adun i privâts che a àn cjasis che si podaressin ristruturâ, al presente un progjet ai uficis di Triest, al partecipe al bant e se lu vinç al permet ai proprietaris di tirâ fin al 50% de spese sostignude pai lavôrs, cul vincul però che la cjase comedade e resti par almancul dîs agns al servizi dai turiscj. Tal 2006 a son cinc chei in vore par cuasi 500 puescj jet, 1.500 rivadis, 8 mil presincis e un tas di ocupazion des cjamaris dal 5,2% (“rivadis”: numar di clients, “presincis”: lis gnots che a son restâts ndr). Il model duncje al somearès rezi, la Regjon e continue a invistî, si preparin altris bants pe creazion di gnovis struturis e pal consolidament di chês esistentis. Di Forgjarie a Tarvis, di Claut a Paluce al è dut un moviment. E cussì si rive in dì di vuê a 20 Albiercs difondûts, cuasi 1.700 puescj jet e turiscj che ae fin dal 2014 a àn passât lis 43.700 presincis. Trops bêçs sono stâts spindûts? Intune cunvigne dal mês di Març promovude de Regjon a son stâts fats i conts: 23,7 milions di euros rivâts de Union Europeane plui centenârs di miârs di euros zontâts ogni an de Regjon pes Cooperativis di gjestion des struturis.
I PROBLEMIS_ E chi a tachin lis pucis. Lassant di bande lis polemics leadis ae inoportunitât che conseîrs regjonâi a sedin stâts presidents di cooperativis che a àn usufruît des palanchis de Regjon… Ma, cemût che si domande la int, va ben il contribût che al covente di incentîf a comedâ lis cjasis (e che al permet di fa zirâ la edilizie e l’artesanât…) però o sin intun mont dulà che il libar marcjât al dovarès regolâ il zûc. Cussì come che i albiercs tradizionâi a scuegnin sierâ i conts ae fin dal an cui unics provents de lôr ativitât, ancje pes cooperativis dai Albiercs difondûts al à di valê il stes principi. Invezit, an dopo an, par taponâ lis busis di belanç a son rivâts i jutoris de Regjon. E mighe gjugjulis. Disparitât di tratament che un grum di operadôrs turistics no sopuartin plui.
TAS DI OCUPAZION BAS_ Se a dut chest o zontìn il fat che il tas di ocupazion des cjamaris dopo un aument tal bieni 2007-2008 (ator dal 10%), al è tornât a calâ fin al 6% l’an passât, si pues intuî che forsit il zûc nol vâl masse la cjandele. E no stin a dismenteâsi che no dutis lis cjasis comedadis a continuin a ospitâ i turiscj. Cualchidun dai privâts, finît il vincul, lis dopre pai siei comuts.
Ma beçons, come che o disevin prime, a son rivâts ancje a altris ents dal teritori clamâts a fâ politichis turistichis par fâ cressi la economie dal teritori. Events, promozions, publicitât che dal sigûr a son coventâts par puartâ int, animâ i paîs, fâ cognossi la mont. Però ancje chi al tocje vê un control, elements che a testin la validitât di ce che al è stât fat e il rindiment dal invistiment. Un su dut al pues testemoneâ a favôr o cuintri: il dât des presincis turistichis tal teritori. Ce disial? Tal 2006 tra Cjargne e Tarvisian a jerin stadis 235 mil rivadis e plui di un milion e dusinte presincis. Tal 2014? 195 mil rivadis (mancul 17%) e 626 mil presincis (mancul 47%). O podìn tirâ in bal la crisi, il maltimp, dut ce che o volês. Al reste il fat che i conts no tornin propit… ❚
David Zanirato
Turisim e albiercs difondûts in mont............
✽ Un flum di milions di euros, deviât in mil riui. Ma, in struc, sono coventâts? Sono rivâts a gjenerâ gnove economie? Domandis che si fasin un tic ducj cjalant i câs che a tegnin bot sul teritori de mont e no dome. La cuistion dai Albiercs difondûts, chê dai consorzis turistics tant che Carnia Welcome o societâts tant che Euroleader a stan fasint discuti e inrabiâ un grum di int. O stin fevelant di ents beneficiaris di une schirie di contribûts regjonâi, stanziaments nazionâi e finanziaments europeans che tai ultins dîs agns a son lâts par ristruturazions, gnovis costruzions, manifestazions, promozions. Tancj di chei bêçs che si fâs fadie a contâju ducj. Tachìn par esempli dai Albiercs difondûts, cheste tipologjie di ricetivitât nassude propit tes monts de Cjargne dopo il taramot su idee di Leonardo Zanier che a Maranzanis di Comelians al veve tacât a pensâ a un sisteme par recuperâ lis tantis cjasis lassadis bandonadis. Ae fin dai agns 90 si rive insom ai prins progjets, lis primis leçs e chescj albiercs a scomencin a vierzi lis lôr puartis…Sauris, Comelians, Sudri.


c: text/html

text:
Ti ven voie di ridi a sintî lis nainis de radio regjonâl par ricuardâ il licôf de sô sede triestine tal 1964. Par une setemane i condutôrs no àn fat altri che fâsi spieli de lôr bravure, ma soredut dai programs di une volte. E cussì si passave dal puar Luttazzi, che a son un pâr di agns che al è muart, a Luttazzi, e po dopo ancjemò Luttazzi cun une spolvarade dal mestri Ceccarin, ancjemò vîf, e Antonella Reggi, in plene forme, beade femine. E cussì, tra lis notis di “Un can de Trieste” e “Il tram di Opcina”, o vin scuviert che dome lôr a son brâfs, che dome lôr a san fâ culture e che la storie si ferme pardabon cuasi simpri a Parenzo e cuant che e va plui indenant e fevele di dispatriâts e di julians dalmatis.
E alore ti monte sù la fote, cuant che dopo a fevelin di informazion pes minorancis e si fasin bulos propit di chest par domandâ di no sierâ la sede regjonâl. O crôt che si vedi di dî vonde doprâ la cuistion de lenghe furlane dome cuant che ur comude: i numars des oris di trasmission in marilenghe a son la dimostrazion des lôr bausiis. Ma no je dome une cuistion di lenghe: par talian, tropis sono lis trasmissions su la nestre storie? A Triest si contin ancje i pêi tal cûl dal ultin velist de Barcolane, par Udin, Gurize e Pordenon se nol mûr cualchidun, lis gnovis a rivin cul gucjarin. E, a proposit di sede: dait une man di blanc a chê di Udin che e cole a tocs. Ma forsit al è il presit di paiâ pal Udin in serie A. Dificil di parà jù par chei de alabarde. ❚
L’om di Buri
“Un can di Trieste” paron de sede RAI............
Ti ven voie di ridi a sintî lis nainis de radio regjonâl par ricuardâ il licôf de sô sede triestine tal 1964. Par une setemane i condutôrs no àn fat altri che fâsi spieli de lôr bravure, ma soredut dai programs di une volte. E cussì si passave dal puar Luttazzi, che a son un pâr di agns che al è muart, a Luttazzi, e po dopo ancjemò Luttazzi cun une spolvarade dal mestri Ceccarin, ancjemò vîf, e Antonella Reggi, in plene forme, beade femine. E cussì, tra lis notis di “Un can de Trieste” e “Il tram di Opcina”, o vin scuviert che dome lôr a son brâfs, che dome lôr a san fâ culture e che la storie si ferme pardabon cuasi simpri a Parenzo e cuant che e va plui indenant e fevele di dispatriâts e di julians dalmatis.

robotstxt: allowed

filter: keep


text:
Il festival estîf des Alps cjargnelis al fâs 25 agns e cheste edizion e je caraterizade di tantis novitâts e concierts intai lûcs plui biei de Cjargne: plêfs, glesiis antighis, salons, gnûfs auditoriums, museus. Dal 15 di Lui ai 9 di Setembar, 30 concierts in 24 Comuns cjapâts dentri, par une rassegne une vore seguide, li che la musiche classiche, il jazz, la contaminazion e la contemporanie, a son bogns di meti dacuardi guscj e preferencis diferentis.
Tra i concierts plui interessants, cun artiscj nazionâi e internazionâi, no mancje une buine rapresentance di musiciscj furlans. Tra i miôr, il violinist Daniele Pascoletti, che al sarà ai 16 di Lui inte glesie di Doltris a Dimpeç, cuntun program dedicât a Bach. La vôs recitante di Claudia Grimaz e il pianist Paolo Chiarandini, a saran protagoniscj a Fors Disore ai 23 di Lui, cun musichis ispiradis des composizions dal diretôr dal côr Vôs di Mont, Marco Maiero.
Ai 31 a Pontebe al è protagonist il grup furlan Mac Saxophone Quartet. Ai 11 di Avost a Mueç e je la volte dal Strolic dal poete Pieri Zorut, metût in musiche di Valter Sivilotti cul Côr Natissa di Aquilee, direzût di Luca Bonutti.
Ancjemò tant Friûl a Carniarmonie. Ai 20, al Museu Cjargnel di Tumieç, e je la volte di Amôrs, su poesiis di Pierluigi Cappello e musichis di Renato Miani, interpretadis di Elsa Martin ae vôs e Matteo Andri al piano (o vin fevelât dal progjet su La Patrie di Avrîl, ndr). Ancjemò a Tumieç, ai 31 di Avost, al vignarà presentât il Cantîr de Art, che al met dongje i miôr zovins strumentiscj a flât dal Friûl. Tierç apontament a Tumieç cu la None Sinfonie di Beethoven, ai 4 di Setembar, interpretade dal Côr F-VJ insiemi de Orchestre di Padue e dal Venit. I tocje dopo a Paulâr, ai 7 di Setembar, cui clavicembals antîcs restaurâts dai Fradis Leita di Prât di Cjargne, sunâts dai doi furlans Alberto Busettini e Michele Bravin. Finâl di rassegne ai 9 di Setembar, cu la version di Czerny dal Requiem di Mozart, direzût dal mestri Eddi De Nadai. La Cjargne no mancje mai di sorprendi! ❚
✒ Alessio Screm
Gnocis di arint par CARNIARMONIE Dai 15 di Lui ai 9 di Setembar, 30 concierts intes valadis de Cjargne. Tancj i artiscj furlans ospits de rassegne............
Il festival estîf des Alps cjargnelis al fâs 25 agns e cheste edizion e je caraterizade di tantis novitâts e concierts intai lûcs plui biei de Cjargne: plêfs, glesiis antighis, salons, gnûfs auditoriums, museus. Dal 15 di Lui ai 9 di Setembar, 30 concierts in 24 Comuns cjapâts dentri, par une rassegne une vore seguide, li che la musiche classiche, il jazz, la contaminazion e la contemporanie, a son bogns di meti dacuardi guscj e preferencis diferentis.


text:
De pedemontane, un contâ dal Friûl e di chês che a son lis veris bielecis, cence sbelets o incuadraduris ritocjadis. Al è jessût Rivoluzion Rosa, il gnûf disc dai Trabeat che, dal 2008, a produsin rock par furlan.
Rivoluzion Rosa al è il tierç disc autoprodosût dal grup formât di Piero Cargnelutti, Luca Lazzarotto, Marco Dell’Asin e Federico Canciani.
Tra cjançons origjinâls, scritis e cjantadis di Piero Cargnelutti, e tocs cjapâts di artiscj plui e mancul cognossûts (tant che Alberto Camerini, The Ramones, Righeira, Flaming Lips e Jake Bugg), lis ghitaris, bas, baterie e vôs dai Trabeat nus contin dal Friûl di ogni dì. Un Friûl che nol à pôre di là cuintri corint.
Come che nus conte Cargnelutti: «Rivoluzion Rosa al è un disc dal e pal Friûl, che pûr jessint un cjanton da la Italie, al vîf in prin plan i mudaments de contemporaneitât: se in Americhe fin a pôcs mês fa si domandavin ce che al varès volût dî vê une presidente femine, nô furlans o podìn dî di vêlu za provât, viodût che o sin aministrâts di une Zonte regjonâl par metât feminine, e o sin tra i prins a vê vude une retore femine. Al è un vant dal sigûr, sinonim di viertidure, ma ancje une disilusion par vie che o vin viodût che nol è che chescj pas indenant che e fâs la societât a vedin scancelât robis tremendis come par esempli la violence su lis feminis. Tal stes mût, la discussion sui gjenars che o vin viodût di pôc tal mont de scuele: di une bande un moment di confront, di chê altre a son vignudis fûr ancje posizions impresentabilis.»
La musiche dai Trabeat e je fate par ridi in compagnie, ma ancje par rifleti di cuistions che a son simpri in prin plan, sedi tal mont no reâl de television, sedi tal cuotidian. Par fâ chest a àn sielzude la musiche rock, che e fronte cun ironie la realtât e e rapresente la rivoluzion ae conformazion, ma a àn ancje sielzût il furlan, la lôr marilenghe, za par so cont espression di tradizion ma ancje di ribelion.
Il titul Rivoluzion rosa al à chê di jessi provocatori. Te suaze dal rock di fat si riferìs a Pink Flag dai Wire, jessût ae fin dai agns ’70. In plui, come che Piero nus spieghe, l’album al interprete lis tematics dal gjenar te societât, cjalant al Friûl come model in Italie.
Ehi Lulù, Andreine, Tu sôs plui fighe di Janis Joplin, a son trê esemplis di tocs che a contin di feminis veris, cuotidianis e che, discrotadis di dut chel marketing e palinsest televisîf e no reâl che o vin di dismenteâ, a tornin a dâ al mont il vêr significât di bielece.
«Se o vessin di sielzi un toc che al sintetize l’album, us disarès Tu sôs plui fighe di Janis Joplin. E je une cjante che semplicementri e dîs che al è biel ce che ti plâs e no ce che a voltis ti fasin crodi. Tai sintiments come te vite. In cheste cjançon e je tante ironie. Une maniere par no dismenteâsi che nol covente lâ par fuarce sui grancj schermis par sei impuartants par cualchidun. Ma al vâl par ducj, al podeve ancje sei Tu sês plui figo di Micheal Jackson…»
Chei altris titui dal album a fevelin za bessôi, cence la musiche: Cuant che ti va ben, No sta fami gole, Che dal formadi, Jo mi visi di te, L’ultime volte, L’estât a sta tornant, Metiti cròt, Nus àn cjolt dut.
Il Cd, regjistrât tal Autun 2016 tra Glemone e Tarcint di Edi Kermit Toffoli e realizât cu la grafiche di Massimo Pix Pittini, al mostre in cuviertine la figure de Rivoluzion Rosa incjarnade di Silvia Alberti. Par podê comprâlu, baste lâ a sintî i Trabeat in conciert o contatâ il grup (mail: Piero Cargenultti piery1978@yahoo.it, pagjine Facebook: Trabeat). ❚
✒ Moira Pezzetta
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
La Patrie dal Friûl e je presinte ancje su Facebook cuntune sô pagjine. Un imprest par difondi il gjornâl, ma ancje par incuintrâ e dialogâ cui letôrs e cu la int che e baline pal social network. Cheste rubriche e fevele di lôr e di ce che al zire ator par chest “social network”…
✽✽✽
Une des plais di Facebook e di internet in gjenerâl e je chê des notiziis falsis che a zirin simpri di plui, propit pal sisteme di condivision che al à fat grant il “social network” inventât di Mark Zuckerberg. Un fenonim favorît dal fat che in Rêt si stâ pôc a scrivi e a publicâ robis che a puedin jessi viodudis di ducj, ma duncje ancje si sta pôc a inventâlis. Lis motivazions a son lis plui variis: fâi cuintri a un aversari politic, narcisisim, gust di coionâ chei altris, vê plui “trafic” sul sît, o il cussì clamât “complotisim”. Se si cuince dutis chestis robis cun la ingjenuitât di ducj, si cjatisi devant di un fenonim di une certe gravitât. Atents, par esempli, che su Facebook si pues condividi un articul cambiant su la bacheche il titul o il struc dai contignûts (duncje, simpri lei l’articul origjinâl). Une altre “tecniche” e je citâ o voltâ un articul di un gjornâl forest, che al da simpri ae notizie un alc di “internazionâl” e autorevul; pecjât che a son sîts forescj propit specializâts in sflocjis e, magari cussì no, in cualchi câs a colin te vuate ancje gjornaliscj di grancj gjornâi talians. O pûr si invente di plante fûr une notizie, cun cualchi citazion o riferiment cence provis: in chest câs, se no son i link che a confermin chel che al sta disint l’articul, o podês stâ scuasit sigûrs che a cirin di coionâus. Tal cjamp dai video si pues cjoli dome un toc dal filmât e comentâlu in maniere di ingjanâ, o pûr meti i sottitui che a voltin un discors in lenghe foreste in maniere falade, o adiriture inserî suns o vôs parsore fasintlis passâ par part dal origjinâl.
✽✽✽ LA LISTE NERE
Chei dal sît “Bufale un tanto al chilo” a àn metût ju une liste dai sîts plui inafidabii o che adiriture a son specializâts tal fâ sù falsitâts arudis, te maniere che si fevelave parsore. No us met ju la liste complete, ma cualchi nom di chei che o viôt plui condividûts dai furlans in Rêt: ImolaOggi, VoxNews, Ticino live, AIDAA, Informare per resistere, Vnews24, Attivo Tv… Cuant che o viodês une notizie “di no crodi” che ven di un di chei ca, controlait ben e leiêt dut.
✽✽✽ UN RIMEDI FACIL
Fin dai timps li che a jerin dome lis mail, a son simpri rivadis “cjadenis di Sant Antoni”, par esempli cun domandis di bêçs par cualchi frut malât. Ancje su Facebook, cuant che o viodês une robe cussì, o une notizie che us scaturìs, ma che no vês viodude di nissune bande, fasêt une robe semplice che us puarte vie 10 seconts, ma buine di gjavâus ogni dubi. Cjapait cualchi peraule dal test in cuestion, zontait la peraule “bufala” e fasêt une ricerche su Google: sigûr o cjatarês su internet cualchidun che a ‘nt fevele, disvelant la veretât su la sflocje di turni. Dispès a son robis che a zirin za di agns, come une mode che e torne.
✽✽✽ SÎTS ANTI-SFLOCJE
Come che a son tancj che si impegnin a fâ sù sflocjis, cussì par fortune a son tancj che si impegnin a butâlis jù. Ve chi dome cualchi non.
Paolo Attivissimo (al è il so cognon vêr, us siguri) si pues dî che al è il dean dai “debunker”, come che si clamin tal solit gergo cjapât su dal inglês chei che a scuvierzin falsitâts. Gjornalist svuizar atîf (issim) di agns, autôr ancje di trasmissions par radio, baste fâ il so non e cognon su Google par rivâ al so sît, o pûr cjatâlu su Facebook. “Bufale un tanto al chilo” – che si à fevelât di lôr prime – al è un grup nassût su Facebook che al à ancje un sît: www.butac.it. L’ultin che us nomeni – si cjate ancje chel su Facebook – al è “Bufale su FB” che a àn il sît www.bufale.net/. Ma, come che si diseve, chei ca a son dome cualchidun di lôr: cjatait voaltris il vuestri preferît e magari se prime us capitave di condividi cualchi sflocje, cumò o podaressis condividi link che a contribuissin a vê mancul balis ator pe Rêt. Par un internet… plui net! ❚
Dree Venier
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Di storiis dal Friûl a ‘nd è stadis scritis diviersis, ma dutis, cuant che si fevele de fin dal stât patriarcjin furlan, si centrin su doi aspiets. Di une bande su lis divisions internis che a àn favorît la concuiste veneziane e, di chê altre, su lis manovris a nivel internazionâl par garantîsi une posizion strategjiche di prin plan come chê rapresentade dal Friûl.
Ce che, invezit, si tint a trascurâ e je la storie de concuiste veneziane. A tacâ di une analisi atente des diviersis posizions mostradis in chei agns de nobilitât e des comunitâts furlanis, cun ducj i lôr mudaments di aleance. Cun di plui, al è ancje dificil di cjatâ un cuadri esat des bataiis e dai scuintris che a àn puartât lis trupis patriarcjinis e i lôr aleâts ae sconfite, ma ancje dai personaçs che a son stâts in prime linie.
FUMATE SU LA STORIE_ Al somee cuasi che la storie dal Friûl di chei agns e sedi ofegade, vuluçade di une sorte di fumate che e podarès puartâ a pensâ a di un passaç di podês cence masse resistence, cuasi cence combati. Lis robis, invezit, no son ladis cussì.
Cun di fat, no si pues dismenteâ che il stât patriarcjin al è colât dome daspò di une vuere dure, che e je lade indenant dal 1418 al 1420. E che ducj i opositôrs di Vignesie a àn paiade cjare la lôr resistence cu la confische dai bens, cul esili o cu la muart. Un di chescj al è stât Marc di Murùs.
Rapresentant de rame dai siôrs di Darcjan che si veve infeudade intal cjistiel di Murùs, Marc al è stât l’ultin puartebandiere dal stât patriarcjin furlan indipendent. Cun dute probabilitât, duncje, lu cjatìn, cu la bandiere di vuere in man, ancje intal scuintri decisîf pai destins dal Friûl che si è davuelt sot des muris di Cividât (bataie di Butinins).
I FURLANS CHE NO SI RINDIN_ Batût sul cjamp, Marc al è un di chei furlans che no vuelin rindisi. Cuant che i venezians a cjapin Murùs, di fat, nol risulte che al vedi fat at di sotanance. Di là des Alps, ae cort di Sismont di Ongjarie, il patriarcje Luduì di Teck al cîr di tirâ dongje oms par butâ fûr i venezians dal Friûl. In esili a son ancje i conts di Prate, tra i opositôrs plui dûrs di Vignesie. Pal guvier venezian al è miôr no riscjâsi a tignî ribei «in cjase». Marc al è un di chei. Propit lui che sul cjamp di bataie al puarte la bandiere dal Friûl indipendent.
Tal 1421 lis autoritâts venezianis lu acusin di vê judât i Cararês, nemîs storics di Vignesie. Cun di plui, par infamâlu, i butin intor ancje la acuse di vêi dât acet a di un falsificadôr di monedis. Marc al ven arestât e menât tes presons dal cjistiel. Il so destin al è za segnât. Ai 19 di Març al ven decapitât. Al so puest, tal cjistiel di Murùs, al rive un cjapitani di Vignesie.
LA LIENDE DE MUART_ Su la muart di Marc, però, a tachin a zirâ vôs, di chês che a voltis a son la fonde des liendis. Si conte che la sentence di muart e sedi stade fate sul so cadavar, par vie che Marc al jere muart in preson (no savìn se di patiments, torturât, o sassinât). A incressi la liende e je po la disparizion di so fi Pileu. Dal 1421 indenant, di fat, no si sa plui nuie di lui: scjampât in esili o sassinât? Ce che nus reste al è dome il rivoc di vôs lontanis. Vôs di une memorie che i furlans a àn bisugne di ricjatâ.
Carli Pup
__________________________
La curiositât
Te ricostruzion di Gianni Di Lena di Marc di Murùs, o podês viodi che il sfont de bandiere patriarcjine al è ros. Nol è un câs, e nol è un câs che o vin sielt chest colôr pal numar: la bandiere di bataie dal Patriarcje di fat e jere cu la acuile di aur (come chê «civîl), ma cul sfont ros.
SPECIÂL – Storie e liende di Marc di Murùs............
Di storiis dal Friûl a ‘nd è stadis scritis diviersis, ma dutis, cuant che si fevele de fin dal stât patriarcjin furlan, si centrin su doi aspiets. Di une bande su lis divisions internis che a àn favorît la concuiste veneziane e, di chê altre, su lis manovris a nivel internazionâl par garantîsi une posizion strategjiche di prin plan come chê rapresentade dal Friûl.


text:
Veso presint il nestri Cramâr? No? Clare che no lu vês presint! Aromai nol fâs mai nuie, nus mande lis sôs rubrichis di traduzion ecumenichis ogni muart di Pape e la uniche volte che o vin cirût di fâi fa un toc di spetacul a nol veve nancje viert la mail cul copion e al jere capitât li par câs. [...]
Author: Gelo Stellato
#06 – Timp e spazi I cavalîrs a son lis struturis plui altis dai mûrs di Palme, ideâts da Juli Savorgnan par fâ di postazions ai canons e impedî il ripetisi dai fats di Nicosia. Cumò a son puescj ideâi par une biele viodude di adalt e, chê sere, Zuan al veve clamât Marte e Gjonde a viodi lis stelis [...]
#05 – O tempora, o mores Catine e saveve di jessi di une biele fantate e cui zovins e jere usade a fâ il biel e brut timp. Par un no veve mai un moment libar, cuntun altri e pierdeve oris cence costrut, cuntun altri invezit no i passave mai il timp e vie dilunc cun chestis nainis par no [...]
#03 – Ce aio di fâ? “Ce aio di fâ?” Al domandà il fantat confondût. L‘om al veve dute la pazience dal mont, lu veve fat tantis voltis che al veve za pierdût il cont. “Tu âs di puartâ ai clients ce che a vuelin, dulà e cuant che lôr a scugnin di vêlu.” “Tant che un puestin?” “No!” “Aio [...]
#04 – Vuê o sin, doman no sin Se pensìn un pôc parsore cuant che il dì al vierç buinore, vuê o sin, doman no sin, a doprâ i minûts de ore Ducj a san che in chest mont nô sin nie altri che fituâris, destinâts di vuê a doman a fâ manties di bocâi Tant al vâl doprâ chest [...]
#02 – Sassinament Sul imprin nol capìs ce robe che e je chel grum di non sai ce dongje de puarte de farmacje. La lûs dal display dal grant orloi i cole parsore, mo plui clare mo plui smavide. Al cjale ben e i cjape un colp: chel mismàs scûr al samearès un… Ah diu jo! Par no savê ni [...]
#01 – Tresinte Dino, Toni, Lise e Catine, doi fradis e dôs sûrs, in cuatri a zuiâ dut il dopodimisdì su la place. Dino al à plui agns di ducj, undis; daspò a ven Catine, dîs e mieç; Lise e Toni, nûf. Al è cuasi un mês che a zuin a cui ch’al sa plui robis. A cui ch’al è [...]
O sin ai 16 dal mês e la zurie e scomence a jessi strache, ma e ten bot. E cun gust ancje, stant che lis contis a van indevant a dânus sodisfazion e fânus lei bielis storiis. Chest mês, cul teme “cjasis“, lis contis a son stadis 23, un pocjis di mancul dal solit, e chest al vût dî ancje [...]
Finalmentri Zuan al podeve dedicâsi a une des sôs passions: i avions di cjace. Soredut l’AVRO CANADA CF-105 ARROW. Il misteriôs progjet canadês blocât dai americans. Zuan al veve imparât dut su chel aparât: i components in titani, i comants fly by wire, i missii Canadair Velvet Glove, il sisteme di combatiment Astra… Cumò al veve di lei dut su [...]
Lu misurìn, ancje se o savìn che nol esist Lu doprìn e nus dopre O savin che al passe Che nol si ferme Che nol torne indaûr E pûr O vivin te convinzion di fermâlu Di fâlu tornâ indaûr, di sierâlu intun orloi Il timp Che al cor svelt o planc Che al è il principâl ingredient Di dutis lis [...]
E il cjalt al è rivât e come che o pensavin, cualchidun dai nestris corsecurtârs al jere strac e a son rivadis mancul contis dal solit. Chest al vûl dî mancul ponts pal vincidôr, ma plui impuartance ae votazione de jurie dal public. E soredut, posizions in classifiche par chei che a tegnin dûr. Il teme di chest mês di [...]
#23 – Dopo de ultime gnot Usgnot passade e je stade la ultime. La ultime gnot che jo e Marte o vin durmît te stesse cjamare. O diu, durmît… si fâs par mût di dî. La centesime barufe, butâsi in muse cun tristerie lis solitis lagnancis, e dopo chel remenâsi mareôs, schene cuintri schene… Ma o ai decidût: di usgnot [...]


text:
“La marilenghe e riscje une rapide estinzion se, ae sô tutele, no vegnin destinâts contribûts di bande de Regjon. E in cheste Zonte, componude da int che e fevele par talian, no nudrìs tante fiducie. Partant il destin al è segnât”. La denunzie e je chê dal President de Provincie di Udin, Pietro Fontanini, che al ponte il dêt cuintri l’esecutîf regjonâl pôc sensibil ae valorizazion dal furlan. “Tancj, masse e insopuartabii – al continue Fontanini – a son i tais fats tai confronts de marilenghe, une maniere di operâ che cheste Zonte e à ereditât dal precedent esecutîf cuintri di cui mi soi lamentât plui voltis par esprimi contrarietât e disaprovazion pes sieltis fatis.
Se e je la volontât di dâ une prospetive, un avignî a une lenghe che e je fonde de nestre identitât e de nestre specialitât – al continue Fontanini – se e esist pardabon cheste svintulade sensibilitât par dutis lis minorancis linguistichis, a àn di jessi metudis a disposizion risorsis par supuartâ intervents e progjets di pueste in cualsisei setôr a tacâ des scuelis. E invezit, si tain fonts propit aes lezions par furlan tes scuelis, intervents che a podaressin fâ cetant te opare di divulgazion e salvavuardie de lenghe. Tais fats ancje in presince di une significative domande di cheste sielte di bande des fameis ancje tal 2013”.
La cuote destinade a cheste finalitât pal 2014 e je stade smiezade, “un tai – al rileve Fontanini – che si zonte ae pesante riduzion dai fonts destinât al Arlef pe programazion de politiche linguistiche. Non stin a fevelâ dai fonts de Leç 482 destinâts ae Provincie di Udin. Al dì di vuê, ancjemò, no vin ricevût di bande de Regjon nissune comunicazion par ce che al tocje il finanziament pal 2012. Comunicazion che e doveve jessi mandade vie pal 2013.
In spete dai fonts (la tendence tal cors dai utlims agns e sta calant: 48 mil euros tal 2011, 68.300 tal 2010, 65 mil tal 2009 in rapuart a cifris ben plui significativis tes anualitâts precedentis), la Provincie – al continue Fontanini – e fâs la sô part cun lis risorsis di belanç sostignint ativitâts indreçadis dal Ent come il notiziari setemanâl par furlan (Contile Juste), supuartant iniziativis di associazions locâls, publicazions e progjets. E e continuarà su cheste strade, par ce che al è pussibil, cussiente che il clime tai confronts de marilenghe al è in ogni câs sfavorevul ancje par vie – lu amet – dai furlans stes che lu lassin di bande. No ducj però. Significative, a chest proposit, la percentuâl dal 70% dai gjenitôrs che a àn domandât l’insegnament dal furlan tes scuelis primariis. La Provincie – al finìs Fontanini – e continuarà te sô azion di salvavuardie, parcè che la lenghe e rapresente il cûr de nestre identitât, dal nestri popul. Un patrimoni impuartant che al va salvât dal pericul di estinzion e omologazion”. ❚
✒ Redazion
L’atac di Fontanini: “La regjon i crôt pôc al furlan”............
“La marilenghe e riscje une rapide estinzion se, ae sô tutele, no vegnin destinâts contribûts di bande de Regjon. E in cheste Zonte, componude da int che e fevele par talian, no nudrìs tante fiducie. Partant il destin al è segnât”. La denunzie e je chê dal President de Provincie di Udin, Pietro Fontanini, che al ponte il dêt cuintri l’esecutîf regjonâl pôc sensibil ae valorizazion dal furlan. “Tancj, masse e insopuartabii – al continue Fontanini – a son i tais fats tai confronts de marilenghe, une maniere di operâ che cheste Zonte e à ereditât dal precedent esecutîf cuintri di cui mi soi lamentât plui voltis par esprimi contrarietât e disaprovazion pes sieltis fatis.


text:
Autenticazion di firme
Utents principâi: citadins
Normativis di riferiment principâls: D.P.R. dai 28 di Dicembar dal 2000, n. 445 – art. 21
Descrizion dal servizi: la autenticazion de firme e je une atestazion dal funzionari autenticant (funzionari incaricât dal sindic, nodâr, cancelîr dal Tribunâl e segretari comunâl), che la sotscrizion de istance presentade a sogjets diviers de Publiche Aministrazion o gjestôrs di servizis publics e je stade metude in sô presince, cun aciertament de identitât dal firmatari par cognossince personâl o midiant un valit document di ricognossiment.
Di fat la sotscrizion di istancis diretis a orghins de PA o a gjestôrs di servizis publics no je sogjete a autenticazion dulà che e je metude in presince dal dipendent adet, o pûr cuant che la istance e je presentade insiemi ae copie fotostatiche, no autenticade, di un document di identitât di chel che la firme (a esclusion dai câs dulà che il fin de istance e je la riscossion di bande di tierçs di beneficis economics: in chel câs si scuen autenticâ la firme de istance).
Documents di presentâ: il document al ven presentât dal interessât e la firme e à di jessi metude sul moment, ae presince dal funzionari incaricât de autenticazion.
Cost dal servizi: la autenticazion e je sogjete al bol, a part i câs dulà che e je previodude esenzion.


text:
«In cheste zornade simboliche pal nestri Ateneu, o pant il gno salût plui vivarôs ai Retôrs talians e forescj, ai ospits ilustrissims, ai students e a dute la comunitât universitarie. O auguri a ducj un an plen di sodisfazions, che o soi sigûr che no mancjaran». Il retôr de Universitât dal Friûl, Alberto Felice De Toni, al à doprât ancje il furlan par scomençâ il so discors in ocasion de viertidure de l’an academic 2016-2017.
Un an che al tache bielzà cun tune grande sodisfazion che e fâs tornâ indaûr cui timps ai derby tra l’Udin e la Triestine: pe prime volte te so storie l’Universitât cun sede a Udin e pues contâ su plui iscrits di chê di Triest. Il dât al salte fûr de anagrafe nazionâl students publicade dal sît internet dal Miur, il Ministeri de istruzion, universitât e ricercje: ai 4 di Otubar a son 15.266 i fantats che a an sielzût l’ateneu furlan cuintri i 14.970 che a frecuentin lis aulis di San Just. Un sorpàs rivât propit intal an dal 40^ aniversari dal Taramot, catastrofe che dongje de rinassite e à pocât il popul furlan a domandâ di vê une sô universitât. Impensìnsi di fat che la sô istituzion e je rivade cu la Leç de ricostruzion, la 548 dal 8 di Avost dal 1977, prin e unic câs di cheste sorte in Italie.
Naturalmentri dongje di cheste sodisfazion no bisugne dismenteâsi che il mont academic dal Friûl-Vignesie Julie al pues continuâ a cressi dome in gracie di une colaborazion costante cun Triest e la Sissa.
Il retôr De Toni tal so discors al à volût lançâ une gnove iniziative, il Cantîr Friûl, ispirantsi al detât istitutîf de stesse Universitât, ven a stai il progrès civîl, sociâl e la rinassite economiche dal Friûl. In sostance a saran viertis des oficinis tematichis, dulà che si incuintraran professôrs, professioniscj, categoriis, lavoradôrs, politics par provâ a dissegnâ il Friûl dal doman. ❚
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
La crisi e continue a distruzi e a cambiâ in maniere profonde la realtât cognossude, cence che si intraviodin i segns di une juste reazion. Di là di ducj i tentatîfs di prospetâ une riprese che no je, la situazion e pâr blocade sul fonts, stant che lis resons che le àn sglonfade e fate sclopâ a son ancjemò dutis ativis, par nuie tornadis a meti in discussion. Ae fin dal 2008, in conference stampe CGIL CISL UIL, o ai scrit che la recession e sarès rivade in Friûl tant che un pugn pesant tal stomi, si sarès fermade par tant timp, e e varès ferît in maniere serie dute la nestre comunitât. Nus àn bolât tant che “teroriscj mediatics”, come int che e veve pocjis ideis e che e faseve dome rumôr devant di dificoltâts momentaniis. O vevin reson nô. E no parcè che o fossin induvins fortunâts, ma parcè che di diviers timp o tignivin sot osservazion atente il “Model Friûl”, il sisteme origjinâl che cun chel e jere nassude e cressude la nestre economie produtive, regjistrant e denunziant lis robis che no levin ben, chês dispès tasudis, soredut de politiche. Su chestis robis (limits, erôrs, intarts, mancjadis sieltis) no si è viert mai un dibatiment vêr e coragjôs. Anzit. La abitudin aromai consolidade di lei, cheste crisi plui di altris, dispès tant che efiet di fatôrs planetaris, “globâi” (come dî, alc che no si pues disgredeâ), al à contribuît fin cumò a evitâ angolazions di leture coretis. O crôt di fat che, in fin, al sedi dal dut necessari partî di nô, des nestris cuardis, de nestre dimension locâl, de nestre esperience concrete, dai nestris sucès e des nestris disfatis, pluitost che di analisis inafidabilis e astratis che nus costrenzin infin, avilîts e esasperâts, dome a alçâ bandiere blancje, a spietâ che l’aiar al cambi di bessôl. No vuei dî che o vin di assegnâsi in maniere integrâl la responsabilitât dal disastri, parcè che fâlu al sarès stupit e injust, ma nancje che no podìn continuâ in maniere bonate a fâ fente di jessi estranis aes stradis che a àn segnât in maniere progressive chest disastri e che lu àn fat deventâ desolant. Cuant che lis ploiis acidis, fiis di une finance sburtade e dal dut fûr control, a àn scomençât a colâ cun violence, si sin cjatâts cence ombrene e cence impermeabil. Capî o visâsi dulà e cuant che ju vin pierdûts, al podarès judânus a cjatâju fûr, e duncje a tornânus une protezion che o vin bisugn estrem, ancje pal futûr.
Par un cuart di secul o soi stât sindicalist de ricostruzion post taramot. Cheste ca, par chel che o ai imparât, e rapresente la ponte plui alte di un nestri patrimoni solit e autentic (chel che nus à permetût, dreçant la schene, une magnifiche reazion corâl aes contrarietâts) e che o podìn clamâ “identitât furlane”, sens di apartignince a une comunitât vivude propit in chel sens, par tantis resons. Ma al rapresente ancje il principi dal declin dai ingredients di insiemi, origjinâi e iripetibii, che cheste identitât e à componût in maniere fadiose intal timp. De ricostruzion incà, par efiet dal rûl cressint e cetant impuartant de finance publiche e privade, dal sisteme des grandis impresis nazionâls e dai lôr metodis consolidâts di “relazion”, e ancje par efiet des sieltis politichis che a àn leât e vuidât chest insiemi complès, al partìs un percors di omologazion, di inlineament dal Friûl al rest di Italie, di staronzament de nestre specialitât. O soi convint che no larìn fûr de crisi, o o larìn fûr plui tart e piês di altris, se il fatôr di coesion de nestre comunitât, la nestre identitât, no ricjape il so rûl, inteligjent, ustinât, critic, costrutîf, finalmentri lontan dai colôrs des cartulinis, par contâ propit la veretât, par tornâsi a imboconâ lis maniis e fâ chel che o savìn. ❚
Ferdinando Ceschia
Segretari Gjenerâl UIL Provinciâl di Udin
Si va fûr de crisi ricostruint la nestre identitât............
La crisi e continue a distruzi e a cambiâ in maniere profonde la realtât cognossude, cence che si intraviodin i segns di une juste reazion. Di là di ducj i tentatîfs di prospetâ une riprese che no je, la situazion e pâr blocade sul fonts, stant che lis resons che le àn sglonfade e fate sclopâ a son ancjemò dutis ativis, par nuie tornadis a meti in discussion. Ae fin dal 2008, in conference stampe CGIL CISL UIL, o ai scrit che la recession e sarès rivade in Friûl tant che un pugn pesant tal stomi, si sarès fermade par tant timp, e e varès ferît in maniere serie dute la nestre comunitât. Nus àn bolât tant che “teroriscj mediatics”, come int che e veve pocjis ideis e che e faseve dome rumôr devant di dificoltâts momentaniis. O vevin reson nô. E no parcè che o fossin induvins fortunâts, ma parcè che di diviers timp o tignivin sot osservazion atente il “Model Friûl”, il sisteme origjinâl che cun chel e jere nassude e cressude la nestre economie produtive, regjistrant e denunziant lis robis che no levin ben, chês dispès tasudis, soredut de politiche. Su chestis robis (limits, erôrs, intarts, mancjadis sieltis) no si è viert mai un dibatiment vêr e coragjôs. Anzit. La abitudin aromai consolidade di lei, cheste crisi plui di altris, dispès tant che efiet di fatôrs planetaris, “globâi” (come dî, alc che no si pues disgredeâ), al à contribuît fin cumò a evitâ angolazions di leture coretis. O crôt di fat che, in fin, al sedi dal dut necessari partî di nô, des nestris cuardis, de nestre dimension locâl, de nestre esperience concrete, dai nestris sucès e des nestris disfatis, pluitost che di analisis inafidabilis e astratis che nus costrenzin infin, avilîts e esasperâts, dome a alçâ bandiere blancje, a spietâ che l’aiar al cambi di bessôl. No vuei dî che o vin di assegnâsi in maniere integrâl la responsabilitât dal disastri, parcè che fâlu al sarès stupit e injust, ma nancje che no podìn continuâ in maniere bonate a fâ fente di jessi estranis aes stradis che a àn segnât in maniere progressive chest disastri e che lu àn fat deventâ desolant. Cuant che lis ploiis acidis, fiis di une finance sburtade e dal dut fûr control, a àn scomençât a colâ cun violence, si sin cjatâts cence ombrene e cence impermeabil. Capî o visâsi dulà e cuant che ju vin pierdûts, al podarès judânus a cjatâju fûr, e duncje a tornânus une protezion che o vin bisugn estrem, ancje pal futûr.


text:
Design e je une des peraulis jentradis cun prepotence tal lessic usuâl des ultimis gjenerazions. Ancje se e je une peraule che e ven doprade di scuasi cent agns e dispès in maniere no corete, se rapuartade al so vêr significât. Di fat, tal us comun, cul tiermin design si intint un ogjet fat intune cierte forme, doprant massime parametris estetics e emozionâi, carateristiche cheste che e rispuint dome in part ae veretât. «Biele chê pene: si viôt che e je di design!», intindint cun chest un ogjet fat in mût origjinâl rispiet a altris che si doprin avuâl, sedi dal pont di viste estetic che funzionâl (tal câs de pene, ancje une sô ergonomie tal cjapâle in man, par esempli), magari vignût fûr dal cjâf di un architet, miôr ancjemò di un archistar. Chest al è just dome in part, parcè che cul tiermin design no si intint dome il dissen dal ogjet ma la sô industrializazion che e ten cont di altris parametris, tant che il podê jessi fat di cierts materiâi, a cierts coscj di produzion e di vendite… Duncje, un ogjet di design nol è dome un ogjet di concezion o di forme gnove fat par plasê (carateristiche cheste cetant impuartante) sedi tal presentâsi che tal jessi doprât, ma che al pues jessi industrializât, ven a stâi prodot in plui copiis par jessi pandût al public.
Il tiermin design al è stât doprât pe prime volte in Americhe, tai agns Vincj, co la Ford, che e produseve nome che une machine – la Tin Lizzie di colôr neri – si è cjatade a frontâ la concorince de Chevrolet e e à scugnût tacâ a produsi no dome machinis di plui colôrs ma ancje plui comudis. In dì di vuê, il design al è un component impuartant te produzion di un ogjet sedi piçul (un spacetin di dincj) che grant (un complès architetonic). Cjapait par esempli lis cjadreis: ogni sante dì, al salte fûr cualchi model gnûf e al è impensabil – e no dome par chei che a puedin economichementri ma par ognidun di nô – comprâ nome lis cjadreis di paie dal ultin dopovuere che a jerin in ogni famee. Ognidun di nô al pratint di vê une sielte, e che cheste e esprimi la sô personalitât. La conseguence e je la costante che aromai a son simpri plui i ogjets a rapresentânus (une cierte borse, la sielte di une cierte taule e de firme che le prodûs…), tesi cheste ben pandude tal libri «Marketing moving: l’approccio semiotico» di Giulia Ceriani (ed. Franco Angeli). Il design al è deventât une sorte di comunicazion che al à fat dî al innomenât architet Michele De Lucchi (Memphis Group) che la comunicazion e je zaromai la cuarte dimension e che e va zontade aes trê canonichis di lungjece, largjece, profonditât.
Par savênt di plui scjariait il pdf in www.furlanfriulano.eu sezion didatiche.
SANDRI DI SUALD
LA INTERVISTE. Design e comunicazion............
Design e je une des peraulis jentradis cun prepotence tal lessic usuâl des ultimis gjenerazions. Ancje se e je une peraule che e ven doprade di scuasi cent agns e dispès in maniere no corete, se rapuartade al so vêr significât. Di fat, tal us comun, cul tiermin design si intint un ogjet fat intune cierte forme, doprant massime parametris estetics e emozionâi, carateristiche cheste che e rispuint dome in part ae veretât. «Biele chê pene: si viôt che e je di design!», intindint cun chest un ogjet fat in mût origjinâl rispiet a altris che si doprin avuâl, sedi dal pont di viste estetic che funzionâl (tal câs de pene, ancje une sô ergonomie tal cjapâle in man, par esempli), magari vignût fûr dal cjâf di un architet, miôr ancjemò di un archistar. Chest al è just dome in part, parcè che cul tiermin design no si intint dome il dissen dal ogjet ma la sô industrializazion che e ten cont di altris parametris, tant che il podê jessi fat di cierts materiâi, a cierts coscj di produzion e di vendite… Duncje, un ogjet di design nol è dome un ogjet di concezion o di forme gnove fat par plasê (carateristiche cheste cetant impuartante) sedi tal presentâsi che tal jessi doprât, ma che al pues jessi industrializât, ven a stâi prodot in plui copiis par jessi pandût al public.


text:
Renzo Bortolussi l’ecoartist dal Tiliment che al plâs fûr pal Mont
Al è un Friûl, lontan des stradis statâls, curiôs e origjinâl pes sôs testemoneancis di cemût che di secui nature e om a puedin vivi ben insieme e cun gust. Jù pe vie che di Borc dal Pian e va a Spilimberc, su la rive di çampe dal torent Cose, une cjase moderne cuntun zardin plen di sculturis fatis cu lis scovacis e je par ducj il ream di Renzo Bortolussi. Une barbe blancje suntune muse buine e caraterize un om che si è autodefinît “te Sierade de vite ma te Vierte par chel che al inten lis sodisfazions”. Renzo al è content plui dal solit parcè che al à vinçude la sô bataie plui grande: “Finalmentri al è rivât il “no” aes cassis di espansion, che a varessin ruvinât par simpri l’ecosisteme dal Tiliment, un flum unic che al à fat inamorâ plui di un forest”. Cu la sô associazion “A.c.q.u.a” e lis sôs protestis creativis, Bortolussi al à sensibilizât il mont intîr sul probleme “Cassis”, tant che tal mês di Otubar al è stât invidât a New York par partecipâ ae mostre “Art for the environment” che e celebrave l’artist Andrea Rusin, un furlan di Flumisel che al è daûr a vê un grant sucès cu lis sôs oparis leadis ae ecologjie tal “Grant Miluç”. Purtrop, l’uragan che al à colpide la cueste orientâl dai Stâts Unîts al à impedide la instalazion de foreste stilizade creade di Rusin e des realizazions de “The new Vision Art” di Bortolussi. Lis creazions artistichis no àn patît dam e a son a sotet intun magazen di Buffalo: dal comun di NY e je rivade la garanzie che prest la mostre si fasarà intun clime di gnove serenitât; intant, a son rivadis richiestis par vê la mostre in altris citâts. Bortolussi no si è pierdût di anim: blocât a Toronto, al è lat a cjatâ i amîs che al veve cognossût tai siei 17 agns di emigrazions tal paîs nord american e che no lu àn lassât di bessôl tes sôs iniziativis verdis. In Canadà, la int origjinarie di Frisanc e dulintor si è complimentade cun lui par vê contribuît a fâ netâ il flum Colvare dai refudums che di agns lu sporcjavin. La fame di Bortolussi – par ducj “l’artist dal Tiliment” –, daspò il sucès di critichis ae Bienâl di Vignesie, e à passât l’Ocean ma il leam cun cjase sô al è indissolubil. Prest, a Borc dal Pian, in doi etars di cjamp di sô proprietât, al nassarà un parc artistic e culturâl viert a ducj; intant, dai 14 di Novembar une sô instalazion e fâs biele mostre tal cjistiel di Spilimberc, che al da acet ae gnove “Quadreria d’arte Moderna e Contemporanea”, promovude dal pitôr contemporani Cesare Serafino. Cjase, lavôr, amiciziis, nature, rinassite: la filosofie di Bortolussi e caraterize ben il jessi furlan tal mont e il so sproc al divente pratic tes sôs sculturis, parcè che “dut ce che no si môf si romp”. ■
Daniele Martina


text:
Uficis comunâi di viâl Duodo, evacuazion precauzionâl
A front de segnalazion di vibrazions intal edifici di viâl Duodo là che a son logâts un pôcs di uficis dai servizis sociâi dal Comun di Udin vuê si à decidût di evacuâ in maniere cautelative la struture. La reson des vibrazions par cumò e reste discognossude, ancje se une prime verifiche no à mostrât nissun probleme static o lesions di sorte. Lis vibrazions a podaressin jessi l’efiet di un cantîr li dongje, ma par sigurece il Comun al à dât incaric ai tecnics di viodi cualis che a son lis causis. I controi a son in program lunis e se dut al ves di risultâ a bon, i uficis a tornaran a vierzi in maniere regolâr cun martars.


text:
Al veve domandât la personalitât juridiche pe Assemblee de comunitât linguistiche furlane, ma tal Consei regjonâl dai 23 di Jugn la maiorance e à dit di no, ancje se de bande de Zonte e jere disponibilitât. Dut câs, il president nol mole: «O tornarìn a sburtâ su chest cantin, par rinfuarcî la vôs di chest ent», che si sta ingrandint simpri di plui.
Cussì Diego Navarria, sindic di cjarlins e president de Assemblee, al inzorne su la vite de stesse Assemblee a un an de sô scree – dopo jessi stade proviodude de leç 26 dal 2014 – fate cu la riunion di Lui dal 2015, simbolichementri tal Parlament dal cjistiel di Udin, dulà che si son dâts dongje ducj i Comuns che fintremai alì a vevin aderît, tant a dî 55. Vuê il numar al è rivât a passe 90, «no cate che al sedi par nuie sempliç il troi pe adesion». Tocje che il sindic si cjapi sù l’impegn – «e in chescj timps i pinsîrs dai sindics a son tancj» -, che al puarti l’argoment in Consei comunâl e che chest al aprovi la adesion.
Dut câs, il procès al va indevant. «O varessin di rivâ sigûr parsore i cent, ator dai 110 – al considere il president -, inalore o podarìn dî di rapresentâ plui de metât dai Comuns furlans de regjon, e vê duncje une rapresentativitât impuartante ».
Intant te sentade dal Consei regjonâl dai 23 di Jugn al è stât dât un altri vie libare a un reclam de Assemblee, tant a dî vê la poie di cualchi ufici regjonâl pe segretarie, stant che cumò dut al cole su la buine volontât e sul volontariât dai sindics. «Un segnâl positîf», al marche Navarria, pensant che lis resintis elezions aministrativis a puartaran a cualchi cambiament. No dome par vie che altris Comuns a podaran unîsi, ma ancje parcè che al cambiarà un dai 5 components dal diretîf, stant che il sindic di Comelians al è cambiât. In plui di Navarria, chei altris a son i sindics di Vît, Voleson e Dolegne.
Un altri dai cantins vierts e che la assemblee e à voie di sclarî a son, tal concret, i argoments dulà che e pues votâ tal Consei des autonomiis. «La leç e dîs sui argoments che a integnin la comunitât linguistiche furlane. Ma al è gjeneric, e il parê che o ai domandât ai uficis al è ancjemò plui gjeneric. Duncje, chest an no ai mai podût esprimi un vôt. Si trate par esempli – al siere -, se l’eletrodot al è une robe che e inten la comunitât linguistiche furlane o no». La Assemblee si è fate sintî ancje in cont dal Italicum, de riforme de Rai, de leç su la editorie pes minorancis, e e partecipe ai dibatiments in cont de autonomie regjonâl. In Autun la prossime assemblee. ❚
✒ Antonella Lanfrit
Assemblee de Comunitât linguistiche a un an de scree: il lavôr al va indevant............
Al veve domandât la personalitât juridiche pe Assemblee de comunitât linguistiche furlane, ma tal Consei regjonâl dai 23 di Jugn la maiorance e à dit di no, ancje se de bande de Zonte e jere disponibilitât. Dut câs, il president nol mole: «O tornarìn a sburtâ su chest cantin, par rinfuarcî la vôs di chest ent», che si sta ingrandint simpri di plui.


text:
Il cuadri statâl si è di gnûf discomponût e al è dificil interpretâ ce che al podarà sucedi in Italie e cualis che a podaressin jessi lis consecuencis pussibilis pal Friûl e pe Regjon.
Si palese simpri plui a clâr – cemût che al previodeve, anzit a chest pont “al profetizave” Sergio Cecotti in timps no suspiets – che lis dôs visions vuê in cjamp in merit ae Europe (chê “junkeriste” de Merkel e dai banchîrs, cussì cjare ancje al renzisim, e chê “lepeniste” dai sovraniscj di cjase nestre, Salvini e Di Maggio) a rapresentin lis musis di une stesse medaie.
Une monede false tant che chê di Buie, dôs posizions, doi progjets che a provin a meti tal cjanton, a fâ fûr, la uniche prospetive di futûr: la autodeterminazion dai popui intune Europe che e passi il concet di stât nazion, intal rispiet di une democrazie di base, cussiente di dirits e di dovês.
Dificil, o disevin, previodi cemût che in concret chest scuintri si intersecarà cui destins locâi, se no proponintnus une campagne eletorâl continue, dulà che i problemis reâi a saran metûts in bande, par altri cun grant suspîr di liberazion de bande dai gnûfs governants.
A paiâ o sarìn in dut câs simpri nô, il Friûl, che no viodarìn nissun plan strategjic, nissun resonament di disvilup, e tant mancul nancje di rimiedi al stât di depression sociâl, economiche e istituzionâl là che si cjate.
No stin fâsi freolâ duncje di un scuintri aparent là che i interès rapresentâts a son di une classe politiche e di un stât che nol è bon di dâ rispuestis, un stât simpri plui fat sù intor di se, intun declin che nô no volìn jessi partecips.
Se il Friûl al è altri a pet di chest cuadri dramatic, e je rivade la ore di dimostrâlu.
di Dree Valcic


text:
Int/Art
Storiis di zovins artiscj furlans jenfri l’amôr pe art e l’identitât culturâl e linguistiche
L'evento è terminato.
Proiezion
Jessi zovins, jessi artiscj, jessi furlans, frisons, galês,… Identitâts individuâls e coletivis, une lenghe minoritarie come simbul di apartignince a di une comunitât, tant piçule tal mieç de globalizazion mondiâl.
Cheste serie di piçui documentaris, pe regjie di Dorino Minigutti, e intint sburtânus a une riflession su la influence che la identitât linguistiche e culturâl a àn pai zovins protagoniscj in diferents cjamps artistics.
Ogni episodi al è come un “puzzle” di piçui dialics che a ripuartin riflessions, contis e ricuarts dal protagonist in relazion aes personis che a fasin part de sô vite privade e professionâl. A son stadis realizadis trê seriis, che a àn par protagoniscj artiscj impegnâts te musiche, tes arts visivis e tes arts performativis.
Vuê al larà in onde l’episodi dedicât a
Davide Perissutti (artist dal circ)
Viôt il trailer:


text:
di RAFFAELE SERAFINI
Al jere il prin an che il Drink al jentrave a “Friuli doc”.
Gjovanin, strissinant lis gjambis sui siei cent e trente agns malmetûts – nol veve vonde bêçs par comprâsi un set di gnervidure gnove tai zenoi, e a malapene al veve finît di paiâ il fiât e il cûr, cjolts di seconde man – al cjaminave jù par vie Marcjât Vieri, domandantsi cemût che a fossin rivâts a clamâ chel bevaron “Drink”, bigulant la normative antitrust, i salutiscj, il vin, la bire e ducj chei altris alcolics.
«Drink! Cjocs par vivi a lunc» al vosave un display parsore dal stand che al faseve cjanton, intal plan rialçât di place Sant Jacum.
Lui, pensionât di secont nivel, li parsore nol podeve montâ. Par jentrâ a “Virtuale doc” bisugnave jessi almancul citadins di tierç o pensionâts di cuart nivel; cun di plui, come ducj chei de sô categorie, nol podeve permetisi l’intervent par zontâ la puarte USB intal dêt piçul.
Si contentave cussì di lâ a spas pes stradis reâls, sacramentant ogni volte che un zovenut, a torzeon cuntun di chei maladets segway, i pocave i sghirets.
Tant nol jere pericul di no lei chê scrite di altris bandis, parcè che no jere ostarie o barachin che nol vendès il Drink. Anzit, a dîle dute, Gjovanin al veve fat une vore di fature par rivâ adore a bevi un tai. Aromai a jerin simpri mancul i contadins che tignivin un vignâl: scuasi dapardut lis ostariis a vevin miôr tignî tal camarin chest benedet bevaron, aromatizât al vin.
Drink aromatizât al Merlot, al Refosc, al Verduç, al Cabernet…
A jerin tornâts parfin il Clinto, il Frambul e il Tocai, che tant, par une Multinazionâl, e jere dome cuistion di un chimic in plui o in mancul, di paiâ a la fin dal mês.
Intant che al beveve, poiade la mace su la cjadree e il cjapiel su la mace, al olmave lis musis ator di lui. Nol jere un che nol fos cjoc. A ridevin e a businavin cence passion ni creance, e plui di cualchidun lu cjalave di stuart, come se al fos un dai ultins puars basoâi che a bevin vin.
Da rest ce varessial vût di dî?
Il Drink al jere l’unic alcolic che al tignive di cont il cûr, il fiât, il stomi, il sgrasaiâr e al gjavave cuasi dal dut ancje il pericul di tumôr; e cence nissun (dut testât in laboratori) efiet contrari. Sigûr, il presit di paiâ al jere un popul che al cjapave dut cence discuti, dai comizis al reclam.
E lui, Gjovanin, ce altri vevial di fâ, se no cjalâju, menâ il cjâf e disgotâ la tace; pensant ai agns di vite che si steve gjavant, par podê vivi di puar basoâl chei pôcs che i restavin.
CONTECURTE. Drink............
di RAFFAELE SERAFINI


text:
Carlo Sgorlon,
Ombris tal infinît,
Societât Filologjche Furlane,
Pasian di Prât, 2010
“Fatime Nissim, une biele zovine persiane, di pôc parsore dai vincj agns, e rivà a
S. Martin, un paîs de Basse, dopo vicendis une vore complicadis. Culì e podè viodi subit che l’inzegnîr talian che al jere stât so amì te citât di Abadan, no i veve contadis bausiis. Di fat tal borc e cjatà prontis par jê, intune cjase di contadins, lis trê stanziis che i vevin prometudis”.
Al scomence cussì il tierç romanç par furlan di Carlo Sgorlon, publicât de Societât Filologjiche Furlane. La zovine persiane de storie no je rivade di bessole in Friûl, e puarte cun se une vite gnove intal grim. I nassarà une frute, Eve, cuntun caratar ferbint che i ven de bande orientâl dai siei vons, che un al jere stât vuerilîr patriot. Une frute cun doi paris (e, plui tart, ancje un putatîf), par vie che la mari no le conte propite juste, in realtât e à vût doi oms e no sa cui che al è il pari de frute. La integrazion intun paîs forest no je mai facile, ce maravee se Fatime e cîr di slissâsi la strade cun cualchi bausie! Po la frute e cres, e cumbine cualchi dam, sicu ducj i fruts (ma ancje di plui…), e cognòs int interessante, parfin une viele ministre siorone che e à gust di zuiâ di cjartis cun jê. E che e varà une fuarte impuartance pal so avignî. La piture e devente la vere passion de sô vite e e fâs tancj cuadris, ma il plui biel e plui intens al à tant che titul propit “Ombris tal infinît”. Al rapresente doi oms che si petin sul ôr di un sfondaron e che no san nancje parcè: une metafore de esistence umane.
Naturalmentri e incrose ancje lis viis di cualchi om: Nicolau e Vitôr, in particolâr. E no saran esperiencis facilis, nancje chês.
Intal libri no mancjin riferiments ai acjadiments storics: lis trasformazions dal paisaç, il cumierç di armis, i riviei dal sessantevot, lis brigadis rossis e vie indevant.
E nancje no mancjin, come in dute la narative di Sgorlon, riflessions filosofichis e metafisichis, sintiments spiritualiscj e religjôs.
E in plui il libri al regale peraulis dismetudis, che al è un pecjât di no doprâlis di tant bielis che a son: malepasche, gaiandre, sdranade, ringhespîl, tachil, faniculis, darote. ❚
Laurin Zuan Nardin


text:
Malatie dal re Acazie
1 1 Muart Acab, Moab si rivoltà cuintri Israel. 2 Tal fratimp, Acazie al jere colât jù de linde de sô cjamare a Samarie e al jere malamentri. Al mandà mes cun chest ordin: “Lait a interpelâ Baal-Zebub, diu di Ekron, par savê s’o rivarai a riscatâmi di cheste mê infermitât”. 3 Ma l’agnul dal Signôr i disè a Elie il tisbit: “Dài! Va sù incuintri ai mes dal re di Samarie e disiur: No isal un Diu in Israel ch’o lais a interpelâ Baal-Zebub, diu di Ekron? 4 Pa la cuâl il Signôr al dîs cussì: No tu dismontarâs plui dal jet là che tu sês distirât, parcè che tu murarâs di sigûr”. E Elie s’int lè.
5 I mes a tornarin di Acazie, che ur disè: “Parcè po tornaiso indaûr?”. 6 I rispuinderin: “Un om nus à fermâts e nus à dit: Lait, tornait dal re che us à mandâts e disêtji: il Signôr al dîs cussì. No isal un Diu in Israel, che tu mandis a interpelâ Baal-Zebub, diu di Ekron? Pa la cuâl no tu dismontarâs plui dal jet là che tu sês distirât, parcè che tu murarâs di sigûr”. 7 Ur domandà: “Ce stamp di om jerial chel che us à fermâts e us à dit cussì?” 8 e i rispuinderin: “Al jere un om pelôs e al veve une fasse di piel ator dai ombui”. “Al è Elie il tisbit!” dissal chel altri.
A tentin di gafâ Elie
9 Alore i mandà un sorestant di cincuante cu la sô cincuantine; chel al lè di lui, ch’al jere sentât su la spice de mont, e i disè: “Om di Diu! Il re al à ordenât: Ven jù!”. 10 Elie i rispuindè al sorestant di cincuante: “S’o soi un om di Diu, che un fûc al plombi jù dal cîl e ti incenerissi te e i tiei cincuante oms”, e un fûc al plombà jù dal cîl e ju incenerì lui e la sô cincuantine. 11 Il re i tornà a mandâ un altri sorestant di cincuante cu la sô cincuantine, ch’al lè sù e i disè: “Om di Diu! Il re ti dà chest ordin: Spessee e ven jù!”. 12 Elie i rispuindè: “S’o soi un om di Diu, ch’al vegni jù dal cîl un fûc e ti incenerissi te e la tô cincuantine”. E di fat al plombà jù dal cîl un fûc e ju incenerì lui e la sô cincuantine. 13 Alore il re al mandà un tierç sorestant di cincuante cu la cincuantine. Il tierç sorestant di cincuante al rivà, si butà in genoglon denant di Elie e lu preà cussì: “Om di Diu! Che la mê vite e chê dai tiei cincuante fameis ch’a son chi e vali alc par te! 14 Un fûc al è plombât jù dal cîl e al à incenerîts i doi prins sorestants e la lôr cincuantine: ma cumò che la mê vite e vali denant dai tiei vôi!”. 15 L’agnul dal Signôr i disè a Elie: “Va jù cun lui e no sta vê pôre di lui”.
Muart di Acazie
Chel altri al jevà sù e al lè cun lui dal re 16 e i disè: “Il Signôr al dîs cussì. Za che tu âs mandâts mes a interpelâ Baal-Zebub, diu di Ekron, come se in Israel nol fos nissun Diu di interpelâ sun chest, poben tu no tu dismontarâs plui dal jet che tu sês lât sù a distirâti e tu murarâs di sigûr”. 17 E di fat al murì, seont la peraule dal Signôr ch’al veve dite Elie. Joram, so fradi, al deventà re impen di lui tal secont an di Joram fi di Gjosafat, re di Gjude; in efiets lui nol veve fîs.
18 Il rest de storie di Acazie, ce ch’al à fat, no isal dut scrit tal libri dai Anâi dai rês di Israel?


text:
Il 730 e je une declarazion dai redits semplificade che il contribuent al pues precompilâ inte part espositive dai dâts. Al sarà dopo compit dal Caf elaborâ i calcui des detrazions e determinâ il risultât finâl. La presentazion dal model precompilât e je gratuite pal contribuent. Intal câs là che il contribuent al vueli assistence inte compilazion dal mod. 730 al è previodût il paiament di un compens ae societât che e gjestìs il Caf, su la base di un tarifari fat public midiant afission inte proprie sede di lavôr.
*** Il 730 al pues jessi scrit ancje in forme comune tra coniugâts.
La forme comune e je conseade intai câs là che un dai doi coniugâts nol varès lis carateristichis par elaborâ il mod. 730, ma al varès di ripleâ sul mod. Unico. Soredut situazions di declarazions che a finissin cuntun credit: se si dopre il mod. 730 i timps di rimbors a son tant plui svelts stant che il sostitût di impueste al anticipe lis sumis a non dal stât. Mentri che, doprant il mod. Unico, al tocje spietâ i timps dal rimbors diret de bande de aministrazion publiche, a vuê plui o mancul 2 agns.
*** Grande novitât di chest an, e je la pussibilitât di elaborâ il 730 ancje in assence di sostitût di impueste, o ben cence vê un datôr di lavôr o ent pensionistic che intai mês di Lui – Avost dal 2014 al sedi in stât di fâ lis diferencis (a debit o a credit) che a risultin de declarazion presentade al Caf di Març a Mai.
*** Il tiermin ultin par presentâ il mod. 730 a vuê al è ai 31 di Mai dal 2014. Intai agns passâts a son stâts frecuents i câs di proroghis fin a metât di Jugn, ma chest an cheste eventualitât no je stade ancjemò ipotizade. Duncje, o conseìn a ducj di ativâsi par rispietâ la scjadince.
*** Altre novitât e rivuarde lis proprietâts imobiliârs. Su terens e fabricâts e pese la Imu che e à un efiet sostitutîf de Irpef. Ce vuelial dî? Che, se par un teren o un fabricât o pai la Imu (ancje se in misure minôr cemût che al è stât il câs de mini-Imu), chel imobil nol prodûs redit ai fins Irpef e duncje nol fâs grum cun chei altris redits pe tassazion.
*** Ma intal 2013, e je stade abolide la Imu su la abitazion principâl, cu la ecezion di cualchi comun che al à aplicade la mini-Imu. Si che duncje, se la abitazion principâl no à paiât la Imu, intal mod. 730 chest fabricât al incidarà tant che redit ai fins Irpef.
*** Ae fin dal 2013, la Leç di Stabilitât e previodeve la esigjence di cuvierzi un deficit di belanç de bande dal stât midiant il tai lineâr des detrazions Irpef dal 19% al 18%, cun efiet retroatîf a dut il 2013.
Eventualitât che, par fortune, e je stade evitade par chest an.
Dut câs, in misure limitade, la manarie dal stât si è butade jù su lis detrazions, e plui di precîs su lis assicurazions vite, sbassant il limit di spese di podê detrai di 1.291,14 a 630 euros.
Cheste novitât di fat e fâs ancjemò plui golose la sotscrizion di plans pensionistics complementârs tal puest des polizis vite, stant che la alicuote di rimbors in chescj câs e va dal 23% fin al 43%, e e previôt un limit di spese di 5.146,57 euros.
*** Ultime novitât pal an di impueste 2013, e je la pussibilitât di detrai al 24% invezit che al 19% lis spesis pes erogazions liberâls (donazions) aes Onlus e ai partîts politics. Dal 2014, la alicuote e larà sù ancjemò di plui al 26%. ❚ ✒ M.R. Responsabile Fiscâl Caf Cisl Udin
LA VÔS DE CISL. Il 730/2014 e lis novitâts............
Il 730 e je une declarazion dai redits semplificade che il contribuent al pues precompilâ inte part espositive dai dâts. Al sarà dopo compit dal Caf elaborâ i calcui des detrazions e determinâ il risultât finâl. La presentazion dal model precompilât e je gratuite pal contribuent. Intal câs là che il contribuent al vueli assistence inte compilazion dal mod. 730 al è previodût il paiament di un compens ae societât che e gjestìs il Caf, su la base di un tarifari fat public midiant afission inte proprie sede di lavôr.


text:
La gnove riviste di culture e teritori «Tiere furlane», editade de Regjon Autonome Friûl-Vignesie Julie, e je stade presentade vinars ai 24 di Lui aes 6 di sere a Glaunic di Cjamin dal Tiliment li de sale cunvignis dal ristorant «Al Mulino». A son intervignûts: Umberto Alberini, diretôr responsabil; Enos Costantini, diretôr editoriâl; Ulderico Bernardi, docent ordinari di sociologjie dai procès culturâi li de Universitât Ca’ Foscari di Vignesie, e Luca Bulfone, diretôr centrâl des risorsis agriculis, naturâls e forestâls de Regjon Autonome Friûl-VJ. Lis conclusions a son stadis dal assessôr regjonâl Claudio Violino che al à marcât une des finalitâts «A la agricolture furlane no mancje la capacitât di produsi ben e di cualitât; i mancje pluitost la capacitât di fâ redit, e soredut il sens di autostimE che al è fondamentâl par che i siei operadôrs a sepin jessi imprenditôrs: Tiere furlane e nas ancje par incressi chest sens di autostime».
(C. R.)
ATUALITÂT – Tiere furlane............
La gnove riviste di culture e teritori «Tiere furlane», editade de Regjon Autonome Friûl-Vignesie Julie, e je stade presentade vinars ai 24 di Lui aes 6 di sere a Glaunic di Cjamin dal Tiliment li de sale cunvignis dal ristorant «Al Mulino». A son intervignûts: Umberto Alberini, diretôr responsabil; Enos Costantini, diretôr editoriâl; Ulderico Bernardi, docent ordinari di sociologjie dai procès culturâi li de Universitât Ca’ Foscari di Vignesie, e Luca Bulfone, diretôr centrâl des risorsis agriculis, naturâls e forestâls de Regjon Autonome Friûl-VJ. Lis conclusions a son stadis dal assessôr regjonâl Claudio Violino che al à marcât une des finalitâts «A la agricolture furlane no mancje la capacitât di produsi ben e di cualitât; i mancje pluitost la capacitât di fâ redit, e soredut il sens di autostimE che al è fondamentâl par che i siei operadôrs a sepin jessi imprenditôrs: Tiere furlane e nas ancje par incressi chest sens di autostime».


text:
Tal 2004 Giovannino Bearzi, dopo une esperience trentenâl tal mont des lûs par machine fate inte Seima di Tumieç (vuê Automotive Lighting), al mole il so puest di lavôr par vierzi une imprese dutune cui siei doi fîs Matteo e Elvis; la esperience di lavôr di Giovannino e chê di scuele dai siei fîs an fat nassi la B.Eng s.r.l..
La B.Eng e progjete e e fâs lûs e proietôrs par machinis e in particolâr, soredut, par chês di lusso e e je rivade adore a fâsi cognossi e a taiâsi fûr une precise fasse di marcjât.
«O lavorìn in dut il mont – al conte Giovannino – in particolâr in Italie (cu lis plui grandis cjasis automobilistichis come Ferrari, Pininfarina…) ma ancje tal forest cun BMW, Audi. O lavorìn in Turchie, ancje cuntune aziende cinese – e Giovannino al zonte ridint – globalizazion e vûl dî ancje lavorâ cui cinês! O vin di cjalâ dut: i interès dai miei fîs par vê un doman ma ancje chei dai dipendents dant une garanzie di lavôr ancje a lôr. I miei dipendents a son ducj a timp indeterminât e chest o ai voie di marcâlu ben, parcè che a un zovin tu âs di dâi la pussibilitât di vê un doman. Il motôr de aziende nol è Giovannino Bearzi ma i miei fîs e i miei dipendents.»
Cuant che e je nassude la aziende Matteo al seguive la part dai stamps, cumò al sta daûr a la part comerciâl: clients, furnidôrs e vie indevant.
Matteo al conte che «al è un impegn. Nol è che tu sês un dipendent e tu lavoris da lis 8 a lis 5 di sere. Ma tu lavoris 24 oris parcè che ancje tal jet ogni tant tu pensis a ce che tu âs di fâ la dì dopo. A mi capite spes di lâ a Torin o atôr pe Europe a contratâ i presits e a puartâ dongje lavôr pe aziende. Duncje al è un sacrifici tant par me che pe mê famee parcè che o soi pôc a cjase. Di base si lavore 12 oris in dì. O varès podût lâ a lavorâ in altris puescj, ae fin o soi restât achì. Li che si a nas al merete di stâ. Come teritori o sin defilâts. Tal gno lavôr specific jessi in Cjargne a vûl dî jessi tal mieç dal Europe: in 4 oris tu sês a Torin e in 4 oris tu sês a Monaco. E tal gno setôr o sin in tun pont strategjic. Jessi te citadine di Tumieç a vûl dî jessi plui fortunâts rispiet a atris zonis de Cjargne pal fat des comunicazions. Nô che o lavorìn cun ducj i clients dal mont e cun internet o vin di vê une cierte tecnologjie; se si cjatassin intun altri paîs da Cjargne no rivaressin a fâ nancje une video conference. La Cjargne e sarès di svilupâ in chest sens. Ancje une semplice telefonade di chi in Cine o in Americhe tu le fasis par internet.”
Ma al di là di dut, Matteo al à la sperance che lis robis a puedin cambiâ e intant ancje lui al sta tal so piçul dant une man a cheste tiere: «Mi auguri che la B.Eng e cressi simpri di plui. O vin intenzion di cambiâ sede e cjoli un capanon par cjapâ su simpri plui int cjargnele.»
Cjalaitsi ator cuant che o viodês lis lûs des machinis: a podaressin jessi nassûdis propit in Cjargne! ❚
✒ Marta Vezzi
CJARGNE. La B.Eng SRL di Tumieç............
Tal 2004 Giovannino Bearzi, dopo une esperience trentenâl tal mont des lûs par machine fate inte Seima di Tumieç (vuê Automotive Lighting), al mole il so puest di lavôr par vierzi une imprese dutune cui siei doi fîs Matteo e Elvis; la esperience di lavôr di Giovannino e chê di scuele dai siei fîs an fat nassi la B.Eng s.r.l..


text:
Daniel Antonini (Udin 1589 – Gardiscje dal Lusinç 1616). Matematic di grande bravure, al fo arlêf inte universitât di Bologne dal professôr P.A. Castaldi, che par chei timps al rapresentave la ponte plui avanzade inte ricercje teoriche. A Padue al podè lavorâ cun Galileo Galilei, mantignint cun lui une corispondence interessantonone di letaris e di pinsîrs che al sarès ce tant impuartant podê publicâ. E cun di fat al fo jenfri i prins a studiâ lis montagnis de Lune e il sisteme planetari di Gjove. Cuant che Galilei al fo sbeleât de Academie pes sôs scuviertis, Antonini ai scrivè: «Pussibil che a esistin oms cussì stupits che purtrop e passin par jessi dotorons? Mi ven insiemi di ridi e di inrabiâmi». Astronomi, poete, studiôs de Nature, al è muart in te vuere gardiscjane. In tal domo di Udin si pues viodi un monument a cjaval a lui dedeât.. ❚
✒ Agnul Floramo
IL PERSONAÇ STORIC. Daniel Antonini............
Daniel Antonini (Udin 1589 – Gardiscje dal Lusinç 1616). Matematic di grande bravure, al fo arlêf inte universitât di Bologne dal professôr P.A. Castaldi, che par chei timps al rapresentave la ponte plui avanzade inte ricercje teoriche. A Padue al podè lavorâ cun Galileo Galilei, mantignint cun lui une corispondence interessantonone di letaris e di pinsîrs che al sarès ce tant impuartant podê publicâ. E cun di fat al fo jenfri i prins a studiâ lis montagnis de Lune e il sisteme planetari di Gjove. Cuant che Galilei al fo sbeleât de Academie pes sôs scuviertis, Antonini ai scrivè: «Pussibil che a esistin oms cussì stupits che purtrop e passin par jessi dotorons? Mi ven insiemi di ridi e di inrabiâmi». Astronomi, poete, studiôs de Nature, al è muart in te vuere gardiscjane. In tal domo di Udin si pues viodi un monument a cjaval a lui dedeât.. ❚


text:
La vite e je un palc, li che ducj o interpretìn la nestre part: concet condividût di tancj. Su ce che al è il teatri, invezit, al è plui complès intindisi. Di solit si dîs: par che al esisti il teatri, a coventin un o plui autôrs, un o plui atôrs e un public. Jo o crôt che bisugne zontâ: e covente ancje une lenghe.
◆ La lenghe e puarte cun se, su la sene, tipicitât, distinzion, marcadure, sinceritât intime, caratars che a stranissin tun contest li che la finzion e je la regule e il pustiç al comande, però cence ingjan, intune acetazion gjenerâl dal artifici.
Il teatri par furlan al è vîf e i si vueli ben di simpri, cun autôrs babios, atôrs par solit diletants ma brâfs, e un so public; ma in chescj mês si prepare a partî il Teatri Stabil Furlan, un progjet gnûf, professionâl, che al merte atenzion. E alore mi somee il moment just par une riflession su la lenghe furlane tal teatri.
◆ Duncje, par une rapresentazion teatrâl a coventin autôr, atôrs e public: trê sogjets che a jentrin in relazion fuarte ogni volte che il spetacul al passe traviers de esibizion. Sene, lûs, musiche, cuarp, vôs e peraulis a dan forme al spetacul e di li si svilupe il contat cul public e la sô partecipazion.
◆ Cuant che e je ben preparade, la esibizion e rive al public come un unic segnâl che al cjape dentri ducj i components. Di un spetacul che i è plasût, il public al ame l’insiemi di dut ce che al è stât metût dongje par fâlu: l’autôr che lu à imagjinât e scrit, i atôrs che lu àn rapresentât, la musiche che lu à acompagnât, la lenghe che i à dât il so colôr particolâr.
◆ Ma esibî la lenghe furlane sul palc, sintint la pronunzie taronde dai atôrs, e je une sielte cun plui finalitâts: gjoldi la sô bielece e fuarce intune operazion artistiche, gustâ la sô ricjece di ristret de nestre storie, partecipâ al so riscat viers di chei che in passât le àn improibide e ancje vuê le mincjonin.
◆ Nol è ben però evitâ lis domandis che tancj si fasin: sino di front di une operazion razionâl o di une straçarie? La lenghe furlane ise un valôr o un ogjet superât? Ancje in chest câs, une rispueste oneste mi somee une ocasion utile par resonâ. Jo o crôt che la operazion Teatri Stabil Furlan e sedi razionâl, doverose e conveniente; e o vuei motivâ la mê convinzion.
◆ Prin di dut, doprâ la lenghe furlane ogni dì, e plui inmò sul palc, al è un esercizi di libertât. Baste ricuardâ lis proibizions de epoche fassiste – civîls e religjosis – par dâi saldece a cheste afermazion; dut câs, la oposizion a ogni ûs public de nestre lenghe furlane e je durade fin a vincj agns indaûr, in plen regjim democratic e republican. Lis leçs talianis, la burocrazie, la ignorance a àn continuât a imponi di doprâ il talian in dut, ancje cuant che la plui part des nazions europeanis si jerin aromai impegnadis a valorizâ lis lôr lenghis minoritariis. Infin, e je stade la Union Europeane a imponi, a fuarce di multis, une leç taliane resonevule sul argoment.
◆ E cussì, in dì di vuê, il gno nevodut al studie il furlan a scuele, là che il gno compagn di banc, Guido, sot i fassiscj, al veve di presentâ su la ribalte dal banc lis mans ogni volte che i scjampave une peraule furlane cuant che al vignive interogât, par che la mestre lu cjastiàs cuntune vuiscjade. E duncje: vive la libertât di peraule e di lenghe!
Passìn a une seconde, grande buine reson par doprâ il furlan sul palc. Fevelâ furlan in cjase, cui amîs, te ostarie al è za segnâl di distinzion, di individualitât: al comuniche a ducj cui che tu sês. Fevelâlu sul palc, intune sale teatrâl, al è presentâ a ducj, furlans e no furlans, une marche sociâl di valôr imens, positive, distintive: un regâl che o vin ricevût de storie de nestre tiere, e che o vin difindût e tornât a reclamizâ cui bogns compuartaments in ocasion de disgracie dal taramot. I furlans, chei che a fevelin furlan, a mantegnin un bon non ator pal mont. La lenghe, la serietât tal lavôr e tai afârs, la viertidure e la acetazion viers di chês altris culturis a son dutun pai nestris interlocutôrs: che a ricambiin cu la stime e la simpatie.
◆ Infin, i ten a insisti suntun aspiet plui intim di nô furlans, nô che o vin vût il furlan tant che lenghe mari, ven a stâi comtant che lenghe di comunicazion cun nestre mari. La lenghe furlane e je poesie, contis, tescj teatrâi e religjôs, cjançons. Intune peraule: culture. Al è biel lei il mont cuntune poesie di Pasolini o di altris oms e feminis che ur è vignût naturâl esprimi lis lôr passions e i lôr pinsîrs par furlan; o passâ une ore in compagnie di une storie di Riedo Puppo o di altris scritôrs furlans; o comovisi leint un pas dal Antîc o dal Gnûf testament voltât tun furlan sflandorôs di pre Beline. E al è ancje plui biel assisti a un spetacul ben fat, professionâl, declamât a dovê suntun palc in lenghe furlane.
◆ Une ultime batude, par disvelâ l’ingjan contignût intune obiezion che e podarès someâ serie. Miei studiâ il furlan o l’inglês? Miei assisti a un spetacul par furlan o a un par inglês? La lenghe furlane e je un patrimoni culturâl, l’inglês studiât fûr de Ingletiere al è une lenghe di utilitât. Il paragon al è duncje sbaliât, ma la conclusion e je facile: o vin di considerâ obligatori studiâ l’inglês, necessari ta ogni sorte di lavôr e facil di imparâ; ma al è biel e amabil il studi dal furlan, che al prepare al plurilinguisim e al permet ai furlans di gjoldi di une preziose ereditât culturâl, uniche, simbul di libertât. ❚


text:
Lis minorancis linguistichis dentri de Union Europeane a àn vinçude la lôr sfide.
E à vût un sucès spetacolâr, di fat, la iniziative civiche Minority SafePack, che e à ufiert ai citadins la ocasion di miorâ, cu la proprie firme (ancje eletroniche), la posizion des minorancis etnichis linguistichis a nivel european. Si tratave di cjapâ sù un milion di firmis par impegnâ la Union Europeane a inviâ une serie di misuris intal rispiet e inte valorizazion de varietât culturâl e linguistiche che e caraterize il Vieri Continent, dulà che plui o mancul 50 milions di personis a son di une comunitât di minorance. A son stadis racueltis cuasi 216 mil firmis in plui. Al jere ancje necessari che almancul 7 Stâts membris de Union Europeane a rivassin al limit minim che ur jere stât assegnât, che pe Italie al jere di 55 mil, superât benon cun plui di 60 mil firmis.
La campagne Minority SafePack e je stade inviade de FUEN, la Union Federâl des Nazionalitâts Europeanis, che e ten dongje associazions e altris entitâts che a son espression di diviersis comunitâts dal continent. ❚
Redazion
Lis minorancis a àn vinçude la lôr sfide............
Lis minorancis linguistichis dentri de Union Europeane a àn vinçude la lôr sfide.


text:
A doi mês des elezions parlamentârs dai 13 di Lui passâts, la Slovenie e à un gnûf guvier. La scuadre formade dal vincidôr des elezions e gnûf prin ministri sloven, il jurist Miro Cerar, e à otignude la fiducie in Parlament ai 18 di Setembar. Al è il decim secont esecutîf dal Mai dal 1990.
Se la legjislature di prime si è concludude pe prime volte cu la nomine a prin ministri di une femine, Alenka Bratušek, ancje Cerar al à sielt di lâ indevant su la strade de paritât om e femine. Su sedis ministris (doi di chei, cence tacuin), a son di fat siet lis feminis (dât cence precedents) che ur son stâts assegnâts chescj setôrs: sanitât, istruzion, internis, culture, ambient, lavôr, famee e afârs sociâi, disvilup, progjets strategjics e coesion.
A fasin part de coalizion che e sostignarà il gnûf esecutîf, di là dal Partît di Miro Cerar (SMC), ancje i partîts di centri çampe DeSUS (pensionâts) e SD (socialdemocratics) che a àn firmât l’acuardi di guvier ai 8 di Setembar stâts. Dopo i dineis di Nova Slovenija (centri diestre) e Združena levica (çampe radicâl) a jentrâ in maiorance, il gnûf prin ministri al à refudade la colaborazion dal partît de ex prime ministre e cumò candidade a vicepresident de Comission Europeane responsabile de Union energjetiche Alenka Bratušek. Cerar al pues duncje contâ in Parlament suntune maiorance di 52 deputâts (su 90 totâi).
Tra lis variis nominis, fra i ministris, e à fat scjas chê di Goran Klemencˇicˇ , ex president de comission anticoruzion che al vuidarà il dicasteri de Justizie. Klemencˇicˇ, espert di dirit, al è stât segretari di stât al ministeri dai internis, che volte vuidât di Katarina Kresal. Tant che president de comission anticoruzion, al à otignude une grande visibilitât mediatiche pal lanç de aplicazion Supervizor pe trasparence des transazions dai ents publics. Ma soredut pes acusis di coruzion che e à fat a di chel che al jere il prin ministri Janez Janša (po dopo sfiduciât e cumò detignût in preson dopo de condane definitive pe cuistion Patrie) e al sindic di Lubiane e chê volte leader de oposizion Zoran Jankovicˇ.
Chescj, in plui di Klemencˇicˇ, i ministris sielts dal partît dal prin ministri: Jožef Petrovicˇ (economie e tecnologjiis), Milojka Kolar (sanitât), Stanka Setnikar Cankar (istruzion), Peter Gašparšicˇ (infrastruturis), Boris Koprivnikar (aministrazion publiche), Vesna Györkös Žnidar (internis) e Dušan Mramor (financis). Chest ultin, che al à anticipade za une manovre coretive dal belanç pal 2015, al à cuviert la stesse incarghe tra il 2002 e il 2004, cuant che al à preparât la jentrade de Slovenie inte Union Europeane. DeSUS al à otignût invezit cuatri ministris: il leader Karl Erjavec al è stât riconfermât a cjâf dal ministeri dal forest, Gorazd Žmavc al sarà ancjemò il responsabil dai slovens di di là dal confin e intal mont. A Julija Bizjak Mlakar e je stade rimetude la deleghe ae culture, intant che a Irena Majcen chê pal ambient e il teritori. Ai socialdemocratics a son lâts invezit trê ministeris: il leader dal partît Dejan Židan al è cumò ministri de agriculture (cjarie che al à vût za dôs voltis, cjapât dentri l’an di guvier Bratušek), Anja Kopacˇ Mrak e larà indevant cul lavôr tacât a cjâf dal ministeri dal lavôr, famee, afârs sociâi e stessis oportunitâts om e femine, intant che l’ex president dal Parlament sloven Janko Veber al è il gnûf ministri de difese. La maiorance e à istituît ancje l’Ufici pal disvilup, i progjets strategjics e la coesion, che al sarà vuidât dal ministri (cence tacuin) Violeta Bulc.
Intal acuardi di guvier pal cuadrieni prossim, une part dal program e je dedicade ancje ai problemis des minorancis. Pes comunitâts nazionâls taliane e ongjarese (che par leç a elein, ogni, un propri rapresentant in Parlament e che ur ven garantide rapresentance intai comuns dulà che a son insediadis in sens storic) al è previodût un infuartiment dai lôr dirits in ducj i setôrs, tacant de »leç su lis comunitâts nazionâls autoctonis taliane e ongjarese« che e vûl fâ il guvier Cerar. Atenzion particolâr e je dedicade ancje ai slovens che a vivin intai paîs dongje e in altris parts dal mont. Tra i obietîfs, l’infuartiment de cooperazion economiche, la poie al studi de lenghe slovene intai paîs dulà che a stan, e facilitazions pal studi in Slovenie. Dentri de fin dal 2015 e varès di jessi definide la strategjie di colaborazion a lunc tiermin cui slovens intal mont. ❚
Tjaša Gruden
SLOVENIE. Alenka Bratušek, prime femine a vuidâ il guvier di Lubiane............
A doi mês des elezions parlamentârs dai 13 di Lui passâts, la Slovenie e à un gnûf guvier. La scuadre formade dal vincidôr des elezions e gnûf prin ministri sloven, il jurist Miro Cerar, e à otignude la fiducie in Parlament ai 18 di Setembar. Al è il decim secont esecutîf dal Mai dal 1990.


text:
Intant che chest numar de La Patrie dal Friûl e je in stampe, a son daûr a davuelzisi lis elezions aministrativis in tancj dai nestris comuns, cual chidun ce tant impuartant. Su lis nestris pagjinis o viodarìn il mês che al ven ce panorame che nus presentaran. Duncje o fevelarìn di altris votazions che si fasaran indevant: i referendum.
Chei cuintri des uti e par une Regjon Friûl-Triest a son stât depositâts di pôc in Regjon cu lis firmis che a coventavin, e ce tantis di plui. La consegne e je stade ai 30 di Mai, la stesse date che si jere tignude un an fa la prime riunion dai promotôrs di Tuttiperilfriuli, cuant che al jere presint pre Meni Zannier, tra i prins a firmâ. Cumó l’Ufici di Presidence dal Consei Regjonâl al à di valutâ la lôr amissibilitât. Propit ai prins di Jugn, vie par un incuintri a Rivignan, l’impuartant costituzionalist Mario Bertolissi de Universitât di Padue ju à definîts no dome impecabii te forme ma un grum di valôr te sostance.
Dut câs, prime al vignarà un altri referendum: chel pe modifiche de Costituzion, in atomp, proponût dal Guvier e presentât tant che un plebissît dal President Renzi. Un altri pas bande l’acentrament dai podês al Stât talian, fiscant la autonomie de Regjon F-VJ.
Al somee che une “clausule di difese” e permetarès aes Regjons speciâls di restâ cussì, ma no si san i tiermins de tratative. Intant, di sigûr il gnûf Senât al discrimine lis minorancis linguistichis de nestre Regjon, in plui de discriminazion par vie des circoscrizions e dai coleçs de gnove leç eletorâl Italicum.
Al è par chest che Patto per l’Autonomia/Pat pe Autonomie si sta movint par che si costituissi un Comitât pal NO al referendum, parcè che «la logjiche dal plebissît no nus è apartignude mai e no nus aparten cumò, soredut in cheste fase de nestre Storie.» Apontament ai 10 di Jugn intun lûc simbolic: Cosean. Il paîs che al à votât cuintri il plebissît pe anession dal Friûl al Ream d’Italie, e che di alore si cognossilu tant che Cosean dal No. ❚
✒ Dree Venier
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Sabide ai 4 di Jugn i è stât assegnât il premi «Maqôr – Rusticitas 2016» speciâl pai 40 agns dal taramot al professôr Remo Cacitti. Insegnant te Universitât Statâl di Milan, president onorari di Glesie Furlane, al è stât un dai protagoniscj dal resuriment di Vençon, tornade a tirâ sù piere su piere cul procediment de “anastilosi”.
Il premi de Associazion Culturâl don Gilberto Pressacco al vûl celebrâ i valôrs che a son dentri dal tiermin “rusticitas”: semplicitât, onestât, scletece, coerence.
La cualifiche di “rusticus-rusticitas” e ven fate ai aquileiês di bande dai papis tai prins secui dal cristianisim. Tal imprin e je di buine riunde e dopo cul timp e devente une acuse, chê di jessi masse cjavestris, tant che Rome no rivave mai a paronâju. (redazion)
L’Arc di Sant Marc............
Sabide ai 4 di Jugn i è stât assegnât il premi «Maqôr – Rusticitas 2016» speciâl pai 40 agns dal taramot al professôr Remo Cacitti. Insegnant te Universitât Statâl di Milan, president onorari di Glesie Furlane, al è stât un dai protagoniscj dal resuriment di Vençon, tornade a tirâ sù piere su piere cul procediment de “anastilosi”.


text:
E jes, daspò 37 agns, la edizion tornade a stampâ de letare che pre Toni Beline i à vût scrit ai 18 di Otubar dal 1975 a pre Pierlugi Di Piazza, a Tualis te sô consacrazion a plevan.
La letare e je deventade un librut, cun zontis di Olmis e di prins scrits di pre Toni, simpri tal troi de domande di ce che al vûl dî jessi predis (îr come vuê). Si zonte, te introduzion, la vôs di un dai doi protagoniscj: pre Di Piazza. Une vision a distance di chê letare, indulà che ducj e doi a riclamin la dibisugne di une umanitât fondametâl par messedâsi cui oms e sparniçâ chê peraule dal Vanzeli come samence di gambiament in miôr di cheste gjerazie umane. Il gambiament al pâr facil di fâ, ma lis stradîs che za tal ’75 pre Toni al mostrave a pre Pieri, no puartavin dutis te stesse direzion. Di fat si pues jessi amâts e ben volûts di ducj, passûts e preseâts, cence fâ inrabiâ nissun, ma cul pericul di tradî la dee di ce bande che si à di stâ. Si cjatin ta chei scrits lis influencis rumiadis di don Milani, cuant che al diseve che un siôr/sorestant (dal mont laic o dal mont de gjerarchie de glesie), nol veve di lâ vie sintintsi a puest dopo vê fate la caritât, ma che al veve di sintî il mâlstâ tal jessi part di un ecuilibri injust, che al veve di jessi metût in discussion, parcè che dis-uman. Pre Toni al mene ator il letôr te esplorazion des pussibilis stradis di sielzi, lant insom, imagjinant i efiets e lis conseguencis. No je une letare che e reste dome te suaze dal mont dai umign di glesie, ma e reste une provocazion vierte ogni dì par ognidun di nô, indulà che nus domande di verificâ ce strade che o vin sielte, e cuasit mai e jê une strade in rive in jù, e chê, sedi pre Toni che pre Pierluigji nussal àn mostrât di un pieç. Un librut che al continue la stampe de Opera Omnia dai scrits di pre Toni, un progjet finanziât de Provincie di Udin e rivât a la otave publicazion. Un scrit, che al rive dret al cûr passant pal cjâf. ■
Mauro Della Schiava
LA FABRICHE DAI… LIBRIS. “Fasiti predi e rangjiti” 37 agns dopoMauro Della Schiava
E jes, daspò 37 agns, la edizion tornade a stampâ de letare che pre Toni Beline i à vût scrit ai 18 di Otubar dal 1975 a pre Pierlugi Di Piazza, a Tualis te sô consacrazion a plevan.